# שמועה רביעית-חמישית - שנה שלישית - שיעור 5 ב: הנקודה השורשית ועליית השכינה בתפילת שחרית

## ייחודי הלילה- גדילתה של לאה וגלותה של רחל

שער הכוונות - דרושי הלילה דרוש ד:
והנה מוכרח הוא שהנקו' העשירית התחתונה היא המתפשטת בבריאה והיא המלכו' של רחל וזכור זה. אמנם דע כי מ"כ בקונטריסי היפך מזה. ששמעתי ממוז"ל פ"א שהט' נקודו' הבאות לרחל דרך תוס' אלו נתקשרו ונתחברו עם לאה ונעשו פרצוף א' ונשארו למעלה באצילות אבל הנקו' השרשית של רחל שהית' בה בעת אצילו' אינה מתחברת עם לאה והיא היורדת למטה בבריאה בח"

ופעם אחרת שמעתי כי הט' נקו' הבאים לה דרך תוס' הם היורדות למטה בבריאה. אבל הנקודה השרשית א"א לה לירד בבריאה בשום אופן וע"י הקרבנות והזמירות ותפלת יוצר דשחרית אז אנו מעלין כל ניצוצי האצילות שירדו בעולמות אלו וגם הט' נקו' של נוק' דאצילות עצמה כמבואר אצלינו באורך בס' תפלת השחר ואמנם אמיתות ענין זה נתבאר באורך בדרושי התפילין בטעם למה תפילין נוהגי' ביום ולא בלילה ושם נתבאר היטב הדרוש הזה כולו מתחי' ע"ס בכל דרושי הלילה ושם הוא אמיתות ענין זה:

מהרח"ו מסתבך, הוא אומר- יש לי סתירה. שמעתי כל מיני אמירות מהאר"י וקשה לי ליישב אותם. את התשובה אני אתן לך בדרוש התפילין. שם כתבתי את מה שנראה לעניות דעתי, איך נפתרת הסתירה של מה ששמעתי מהאר"י.

למדנו בדרושי הלילה דרוש ד', שהלילה הוא המרחב הלאתי. חצי לילה ראשון, לאה ויעקב מתייחדים, בפלג גוף עליון. שם מקומה של לאה, באופן טבעי יעקב עולה לשם. כשישנים, הז"א ישן, הוא לא מאיר את פניו ויעקב עולה ותופס את פלג גוף עליון. בחצות לילה, יעקב ולאה מתארכים על פני כל הקומה. אבל ללאה חסרות ספירות, היא רק ספירה אחת בעומק. לאה בעצם גדלה למטה, לפלג גוף תחתון, דרך זה שהיא לוקחת מרחל את תשע הספירות שלה. כשהיא לוקחת לרחל תשע ספירות היא מתארכת ומשלימה את קומתה, עד למטה. היא צריכה רק תשע ספירות, להשלמת קומתה. את הספירה האחת- היא לא לוקחת. את הספירה שהיא לא לוקחת היא יורדת לגלות בלילה בחצות לילה. זה התיאור הנוראי, שהאר"י מתאר בדרושי הלילה- למעלה באצילות יש יחוד עליון, שלם, מופלא, הרמוני, יעקב ולאה מתייחדים בעשר ספירותיהם, במלוא גדלותם, העולם הבא מתארך ומאיר בכל העולמות כולם. רזי תורה מתגלים במציאות, העולמות הפנימיים נפתחים.
אבל בזמן הזה רחל יורדת לגלות, זמן של חורבן הבית. ללאה זה בניין הבית, ולרחל זה חורבן הבית בו זמנית. בו זמנית אנחנו חווים תהום, בין שתי חוויות כ"כ סותרות. חוויה של בניין בית פנימי למעלה, וחורבן בית למטה.

זה הזמן הכי קוטבי. עושים תיקון לאה של- "כאייל תערוג על אפיקי מים", ואומרים תיקון רחל שהם מזמורי חורבן וכאב על חורבן הבית הממשי שלנו. זה היה הציור שהאר"י צייר באופן כ"כ מזעזע על פערי החוויות שיכולים להיות לנו בחיים, בין פרצופי המשנה לפרצופי השורש.

### הנקודה השורשית של רחל- כתר דרחל

מהי הספירה שלא מוכלת? מה הספירה שיורדת לגלות? מה הספירה שבחצות לילה יורדת לעולמות הבי"ע? וצועקת את צעקת החורבן? היא שואגת למטה, על חורבן ביתה, והוא שואג מלמעלה, על חורבן היכלו, ובינתיים יעקב ולאה שרים את שירת הערגה והניגונים של חצות לילה. יוצאים להתבודדות, יושבים ולומדים סתרי תורה, ונהנים מהגילויים של העולמות הפנימיים. מה הגרעין הקשיח? יש סתירה.

פה הוא כותב שלפי החשבון הפשוט, זה המלכות של רחל. אם יורדים מלמעלה, לאה לוקחת את הכתר, ואז את החוכמה, ואז את הבינה. ואת המלכות, מלכות דמלכות דרחל, היא זאת שתרד לגלות. מוכרח, לפי החשבון, שמה שירד זה המלכות דמלכות.

אבל מה לעשות, שמצאתי כתוב בקונטרס שלי, שרשמתי בשיעורים מהסיכומים, שזה הכתר ולא המלכות. בעיה. שאת תשע הספירות שמתחת לכתר- לקחה לאה. אבל הכתר, יורד לבריאה. יש לזה היגיון מאוד פשוט. נקודת הכתר דרחל היא נקודה שורשית, עצמית שלה. תשע הספירות באות לה בתוספת, והולכות לה בתוספת. הם לא שורשיות לה. עיקרה של רחל זאת האמונה, ושייכות עצמית גרעינית כתרית. זה גרעין המלכות. השאר בא והולך, לפעמים היא יכולה להיות מלאה באושר ומלאה בחיים, לפעמים הכל יכול להסתלק ולא נשאר לה אלא את נקודת האמונה, כי הכל התחרבש לגמרי. אבל היא יכולה לצמוח מחדש, וזה הפלא של השכינה. כמה שהיא עולה ויורדת היא כל פעם יכולה לצמוח מחדש משורשה. יש לה נקודה שורשית, פלאית, שכמה שכל פעם שהיא נראית מתרסקת היא יכולה לצמוח מחדש. להמציא את עצמה מחדש מנקודת הכתר שלה. שזה דוד המלך, שהוא בסוד- דוד מלך ישראל חי וקיים. סוד חידוש הירח, גם כשירח נעלמת, נקודת הכתר שלה מאפשרת לירח להתחדש מחדש כל פעם. מחזור חודשי. יש לה יכולות התחדשות יותר מאשר לז"א. יכולות התחדשות והמצאת עצמי מחדש, מנקודת השורש שלה, מתוך אמון עמוק שהוא מעבר לכלים ומעבר להתרחשות החיצונית. זה הפלא של המלכות.

פרצוף הנקבה, קרוי מלכות באופן כללי, השורש שלו הוא בכתר של המלכות. נקודת הכתר, נקודת היחידה של המלכות, היא נקודת דוד המלך, משיח בן דוד, נקודת המשיחיות הפנימית של המלכות. שהיא עצמית והיא גרעינית עצמית ומאפשרת התחדשות בלתי פוסקת.

לאה יכולה לקחת את כל התשע ספירות, שבאות והולכות של רחל, כי הם לא אורגניות לה. לכן היא יכולה לאסוף אותם אליה. אבל את הנקודה העצמית של רחל, הזהות השורשית, אותה נקודת פלא של הקיום הרחלי, היא לא לוקחת. אבל היא יורדת לגלות. היא תהיה נקודת האמון הנסתרת שלנו שנמשיך להחזיק בחיים האלה. כמה שהעולם הזה התחרבש לגמרי, נחרב הבית, ואנחנו זרוקים עמוק בקליפות, אנחנו עדיין מאמינים בנקודת הקיום של החיים היהודיים הממשיים, שיכולים להתפתח ולצמוח מחדש. זה לא לאה, זה הכתר דרחל. הם מאוד דומים, אפשר להתבלבל, שונים בתכלית.

היא גולה, יורדת לבריאה. הנקודה השורשית גולה למטה. נדחית ממקומה, נדחית מהאצילות, יורדת בסוד מיעוט הירח, בסוד גלות השכינה לעולמות הבי"ע. פה, היא מאפשרת לנו, בעומק החושך של החיים, בעצם לברר בירורים. למרות שברמה החיצונית של החיים, החיים מתנהלים בבלבלות מטורפות, יש נקודת עומק פנימית שיודעת שזה לא הסיפור שלה. שרוצה משהו אחר. מאמינה שבאמת יש משהו אחר בעומק. זאת נקודת השושנה של אסתר, נקודת הגרעין הכתרית, הנסתרת. יהודי אף על פי שחטא- יהודי הוא.

זאת נקודת המלכות המשיחית בפנימית הנסתרת, שגם בתוך עומק הטירוף, יש לה שייכות עצמית, יחידה ליחדך, רק שליבא לפומיה לא גליא. לפעמים היא אפילו לא מודעת. כי זה לא דעת, זה כתר. זו נקודת אמון נסתרת, שהיחסים בינה לבין אלוקים זה משהו אחר, יש לה שייכות לאלוקים. זו נקודה שמבקשת משהו אחר. זה עוררותא דליבא, לא מודעות, אמונה. יכול להיות שבלבושים של המציאות, של החיים בעולמות הבי"ע, הלבושים הם או לבושי בי"עיים גלותיים, או לבושים קליפתיים. שנופלים שם. אבל כשהמלכות נמצאת שם היא עושה תהליכי בירור, לאורך כל הזמן הזה. זה בירור של תבואת השיגעון. בעומק יש נקודה שיודעת שהיא משהו אחר, שהיא רוצה משהו אחר, ושהיא שייכת למקום אחר, ושכרגע היא בגלות. זה יוצר תהליכי בירור נסתרים. לא כי אנחנו בוחרים להיות שם, אבל זה כבר עושה את העבודה שלו. זה חלק מהעבודה שהשכינה עושה בבירור הנשמות בתקופת הגלות.

המלכות עצמה כפרצוף אמורה לעלות לעשר ספירות. בעשר הספירות שלה הנקודה העצמית, השורשית, זה הכתר שלה. תשע הספירות שלה הסתלקו והיא יורדת לגלות. הכח שיורד לגלות הוא הכתר של רחל. לא כי היא כתר למשהו אחר, היא, עצמה, לא משנה איפה היא תהיה, מהעשיה ועד הבריאה בחזרה, כל מה שמתנהל שם זאת נקודת כתר. אין לי כלום, חורבן הבית, אבל יש לי נקודת אמונה. אני ישנה וליבי ער, ערות מסוימת שמבקשת משהו אחר. שיודעת שאיך שהיא חיה זה לא מה שהיא צריכה לחיות. היא רוצה, שואפת, כמהה למשהו אחר, ובינתיים גם סובלת. מחוללת מפשעים.

ופעם אחרת שמעתי כי הט' נקו' הבאים לה דרך תוס' הם היורדות למטה בבריאה.

ולא נקודת הכתר השורשית.

## העלאת תשע הספירות של רחל מהגלות

### הירידה של מרחבי החיצון לגלות בבוקר

אבל הנקודה השרשית א"א לה לירד בבריאה בשום אופן וע"י הקרבנות והזמירות ותפלת יוצר דשחרית אז אנו מעלין כל ניצוצי האצילות שירדו בעולמות אלו וגם הט' נקו' של נוק' דאצילות עצמה

אנחנו מעלים שתי דברים. ניצוצות האצילות שירדו בעולמות, דהיינו בירור הבירורים, ומעלים את התשע ספירות של רחל שירדו לגלות. זה סותר את מה שהסברנו לפני כן. התשובה נמצאת בדרוש תפילין:

יש שני מצבים, מצבי הלילה ומצבי היום. בחצות לילה, נקודת הכתר של רחל יורדת לגלות, תשע הספירות הולכות ללאה בחצי השני של הלילה. בבוקר- "והנה היא לאה", אנחנו רוצים לחזור לרחל. יש התעוררות לשוב לא"י, לחיים הממשיים, לעלמא דאיתגליא החי, פעיל, ער. ברגע הזה תשע הספירות עוזבות את לאה, כי זה לא באמת הסיפור שלהם. לשבת בעולמות הפנימיים ולדבר על החשיבות של תהליכי העומק הפנימיים של בחינת א"י, בחינת ירושלים, ירושלים שבלב. לדבר על כל מיני התארכויות של העולמות הפנימיים שהולכים ופותחים את המשמעויות של א"י ושל ירושלים, ולהישאר בגלות. זה להיות בחלום. אמנם העולם הפנימי התארך, ולקח את כל התיאורים של תהליכי הבניה של עולמות הנגלה אליו, והצליח להעניק להם את המבט הפנימי, אבל זה נשאר פנימי. אנחנו רוצים ירושלים בפועל, ולא רק ירושלים שבלב. לכן, עוד לפני שחרית, תשע הספירות עוזבות את לאה בשלב הזה. "והנה הוא לאה".

לאה מתקצרת. חוזרת לעלות למעלה. היחוד של יעקב ולאה נגמר. הגיע הזמן ליחוד חדש, הבוקר האיר, והנה היא לאה. אבל פרצופי השורש רק התעוררו מהשינה, אין להם עדיין מוחין. תשע הספירות היו עד עכשיו אצל לאה אז הם עכשיו יורדים לגלות. הם מבינים, שהם בעצם בגלות. ירושלים שבלב זה נחמד, בחינת א"י זה גם יפה, אבל צריך- ירושלים וא"י בפועל. התהליכים האלה יגרמו לכך שתשע הספירות של רחל, ירדו לגלות, לעולמות הבי"ע. כי התעוררנו.

החיצוניות שלהם יורדת לגלות, כי הם לא יתממשו באמת, הם תוארו במרחבים הפנימיים. הם קיבלו חיים אלוקיים וציורים אלוקיים במרחב הפנימי, אבל לא היה לציור הזה ערות בעולם הממשי. הציור האצילי שלהם עלה ללאה, אבל באותו זמן זה איבד איזשהו קשר עם ההתממשויות שלהם בעולם הממשי. כשרחל הייתה איתם בזמן בית המקדש, תשע הספירות שלה התבטאו בעולמות הבי"ע. כשהם אצל לאה הם לא באמת מתבטאות ככה בעולמות הבי"ע. הכל ישן, הכל רדום. יש פה ציור של התארכות, והופעת אורה, ופתיחה של המשמעות של תשע הספירות האלה- מה זה אומר לחיות חיים שלמים, פנימיים, שהעולם הבא מופיע בעולם הזה, איזה גילויים יכולים להיות פה. ואז הם עולים לא"י, עולים לירושלים, ורבי נחמן לומד מזה את השיעור הכי חשוב. שהמציאות הפנימית לא אמורה להראות במציאות החיצונית בהכרח. העובדה שמישהו צדיק זה לא אומר שאתה צריך לראות את זה עליו. זה לא אמור להיות מושפע ברבדים החיצוניים. כשעולים לא"י, מי שקורא בספרים את כל מעלת א"י ועולה לא"י רואה שאין שום קשר, אז הוא יודע שהצדיק לא צריך לראות עליו כלום, זה רק פנימי.

לסיכום, בבוקר, תשע הספירות יורדות למטה, לעולמות הבי"ע, לגלות במובן מסוים. ונקודת הכתר של רחל עולה למעלה. היא התעוררה. חזרה לעמוד לפני ה', כנקודת רצון, שזה הסיפור שלנו. אני יודע מה אני רוצה, ואני יודע שנקודת הרצון שלי היא נקודת קודש, והקב"ה ואני רוצים את אותה נקודה. זה התפילין. התפילין ששמים בבוקר זו השבה של הנקודה השורשית מהגלות להיות מוסבת על הלב, כנקודה ערה. הלב המתעורר, באופן שאני חוזר ומאיר איתו גם את הז"א. "כי עזה כמות אהבה קשה כשאול קנאה רשפיה רשפי אש שלהבתיה". יחד עם התעוררות הלב של השכינה, של נקודת השורש הכתרית של רחל לחזור ולבנות את ציון, גם הקב"ה כביכול מחזיר את נקודת הרצון לצאת מהגלות ולשוב למערכת יחסי ברית ממשיים פה בעולם הזה. רק שבינתיים, זה רצונות יפים. ערים, אבל רצונות. אין לנו באמת, לא מדינה, לא חיי קודש, לא בית מקדש. יש לנו נקודת יציאה למסע. יוצאים ממצרים, הפסקנו את הגלות, מתחילים להתעורר לקראת א"י. המצווה הראשונה היא מצוות תפילין. מה שיוציא אותנו מהגלות זה לשים תפילין. לאות על ידך ולטוטפת בין עיניך. זה "והיה אם שמוע". "ואבדתם מהרה מעל האדמה", איך יוצאים משם? תפילין.

לאה חזרה להיות מעל החזה, תשע הספירות של רחל יורדות לעולמות הבי"ע. ונקודת הכתר של רחל-חוזרת ומושמת כנגד הזרוע השמאלית, לעמוד ביחסי ברית עם הקב"ה. יחסים שבעומק הם פנים בפנים, ערות מחודשת של נקודת הרצון של הלב, והמוכנות לצאת למסע.
אבל אין לנו פרצוף עדיין, וגם לא מוחין דגדלות, אנחנו קצת חיים על הזיכרונות של העבר, שאותם אנחנו מחזירים לחיים, שיבת הרשימו של יום אמש.

זה ההסבר חדש, דרוש התפילין של דרוש ה' זה הסינתזה שהמהרח"ו יוצר. הוא מסביר איך הכל מתיישב. איך מעמידים את המערכת ביחד. באופן פרדוקסלי, שכשאני אגיע לא"י התשע ספירות של רחל, שהיו עד עכשיו נראות מדהים בעולם הפנימי, א"י של מעלה, ירושלים של מעלה, שיבת מלכות דוד, שיבת מלכות ישראל. מגיע הבוקר, אתה מתעורר בא"י, וזה יורד לגלות. ביצות, פוליטיקה רחמנא ליצלן, ראשי תיבות- רחל. על זה חלמנו אלפיים שנה?! תשע הספירות של רחל יורדות לגלות.

הנקודה הזאת היא נקודה פשוטה. יש לי איזה נקודת מסע, ערות לב, רצון, חזרה לברית, הרחלית, אבל מאוד ראשונית, מאוד עם רשימו של העבר. אבל הממשות, ההתממשות, הם על פנים. היא יורדת לגלות עכשיו. אבל זו סוג של גלות אחרת, זו גלות שהולכים בה לעבודה. אני הולך לעבוד על זה. להעלות מחדש את התשע ספירות מהציורים שלהם, שנפלו בעולמות הבי"ע בחיצוניות המציאות, אל הציור האצילי הקדוש, ולחבר אותם אל נקודת הברית. נקודת הברית כבר נמצאת על הלב, כבר מתעוררת בעומק נקודת ציון, ולהשיב מחדש את הפרצוף המלא של רחל. זה גלות בתוך א"י כביכול. זו לא הגלות של הלילה, גלות הנשמות. הנשמות כבר נגאלות במובן הפנימי. הן יוצאות מהחוויה הגלותית הזהותית שהייתה בגלות. אבל דווקא הרבדים היותר התממשותיים צריכים את המסע מחדש. ופה אנחנו נמצאים.

לכן, מברכות השחר עד קריאת שמע ועד שמונה עשרה נעלה את תשע הספירות של רחל, שירדו בעלות השחר לעולמות הבי"ע. היו מדהימים החלומות בלילה, אבל כשאתה קם בבוקר אתה צריך ליטול ידיים כי נדבקה בך רוח רעה של אילנא דמותא. לא נגעת בחיצוניות שלך כבר אלפיים שנה. צריך לעבוד על זה מחדש, אבל באופן ער.

## המשמעות של מרחבי הלילה בבוקר

באיזה מובן השלב של יחודי יעקב ולאה בלילה ותורמים למפגשי הבוקר? עד כמה התפיסה היא שזה היה חלום, יפה מאוד, אבל זה לא באמת עוזר לי להבין איך אני אנהל פה חברה ישראלית יהודית, ששואפת לממש בתוכה חיי קודש. או מצד שני, אני יכול לקחת מזה סוג של מוחין, אולי לתפילין שלי, לציורים הפנימיים שאני רוצה להצמיח, ויצטרכו להיתרגם לשפה חדשה. איך מתרגמים את המערכות לימינו? איך פותחים אותם בשפות של ימינו? איך מרחיבים את הציורים שלהם מחדש? יכול להיות שזה יתמוך וילווה ויסייע באור מקיף ורשימו, לעבודות הבוקר שלנו, ויכול להיות שזה יפגוש אותנו מחדש רק בשלב ב'.

כל עוד רחל בונה את עצמה, והיא רק בפלג גוף תחתון, ולא צמחה עדיין לקומה השנייה שלה, לקומה הלאתית, יש לה בעיית תקשורת עם השלב של הלילה. החלומות והמציאות הם לא באותה פאזה. אבל כשרחל תגדל לקומה ב' שלה, ותכיל בתוכה גם מערכות לאתיות, זה כבר נראה אחרת. זה לא ירושלים של הלב, של היהודי שיושב ופותח את ליבו אל הקב"ה אלא איך אנחנו מייצרים חברה, שלא רק בונה את החברה שלה על יצירת ריבונות בירושלים, ושאלות פוליטיות של עיר מזרחית, אלא גם מסוגלת לפתוח את הלב. לייצר שיפוט. לא רק שיפוט נמוך, ביקורתי, אלא שיפוט שבאמת מייצר חיבורים עמוקים יותר בחברה הישראלית, שמתקנים את היכולת שלנו לייצר שיפוט גבוה יותר של השיח הישראלי היום. זה יהיה בניין ירושלים של הלב. להבין שבלי לבנות את זה, אנחנו תקועים בכל הנושא של ירושלים. כמה שנצעד עם הדגלים, משהו חסר ביכולת שלנו להצמיח שפות יותר עמוקות של זהות חיים יהודית. אז אנחנו נחזור לזה ונבין שאי אפשר בלי זה. אי אפשר בלי להיפתח לקומה השניה, בלי להצמיח את רחל לקומת לאה, לא רק לבנות פה מדינה, להצמיח מעשית של החברה היהודית, אלא לשאוף עם רחל ליצור חיי קודש בתוך החברה. אם לא נפתח גם את העולמות הפנימיים, את השיח הנשמתי, הרגשי, תודעות עומק פנימיות יותר, גם משהו שם נתקע. כי הרובד הגבוה שלנו ייזרק לקליפות. יהיה בו אחיזות ליליות ולא אחיזות רחליות.

זה איזשהו מעבר בין דורי. שברור שכשהוא קורה אז העולם הלאתי של הלילה הרבה יותר רלוונטי. כי אני חוזר עוד פעם להכיל את פרצוף לאה שהייתה לי בלילה. אז החלום ייפתר. יכול להיות שהפתרון של החלום לא יקרה בעשר שנות נישואים הראשונות, אלא רק כשהמערכת הזוגית תגיע לשלב השני של מחצית החיים שניה שלה. כשבתוך הבניין הרחלי שבנינו, של בית-משפחה-עבודה-ילדים, נוכל כבר קצת לנשום. נשימה שמאפשרת את הצעידה להורות שניה, לזוגיות שכבר יש לה תדר אחר, בצמיחה הזוגית שלה. ביכולת שלנו לא להיות עסוק כל הזמן בצורך לבסס את הקומה הרחלית באופן דומיננטי. יהיה הרבה יותר מקום לחצי השני החיים של יעקב, שבו הוא כבר נפגש מפגש ישראל ולאה. לא כי רחל מתה, אלא כי רחל גדלה.

אלה שתי תשובות, ששתיהן נכונות, וצריך לקחת אותם בחשבון. יש פה הרבה טעויות קשות שיכולות לקרות. אחרי השלב הראשון של פרק א' של החיים שלי, את רחל כבר סיימנו, יש בית-משפחה-ילדים-עבודה-קריירה, גיל 40, 42, 45, כל אחד לפום דרגא דיליה, מתי הוא יתחתן ומתי הילד הקטן שלו כבר הגיע לבית הספר. ועכשיו משהו נפתח במרחב של פלג גוף עליון. אבל יכולה לבוא טעות, הוא יכול להגיד- עכשיו נחזור ללאה שהייתה בלילה. עכשיו יש לי זמן לעצמי, לחלומות הפנימיים שלי, ללכת למרחבים הלאתיים שלי, ולא להצמיח את רחל קומה. לא לגדל את רחל להכיל את העולם הלאתי, ולפתור את לאה עוד פעם מחדש. פשוט אני אחזור לשפות הישנות שהיו רדומות פה, כי כבר המון זמן לא היה לי שום זמן למרחבים האלה, והנה אני חוזר ברגרסיה פשוט למה שהיה לי בלילה, אבל זה לא עם רחל הממשית, לא עם החיים הממשים שלי. לא גידלתי אותם ולא הצמחתי אותם. אני עוד פעם שובר ומייצר פער וכפל פרצופים. רגלי לאה יכנסו בראש רחל, כי הוספתי מחדש את הקומה הלאתית של פעם, ועקבי לאה שיאחזו בראש רחל יגרמו לאחיזת הקליפות, וכבר יהיה לי פחות נחמד במרחב הרחלי. חזרתי לעולם הלאתי. אני חוזר לחלומות שלי שהיו לפני, כי אני חוזר לאותם מצבי לאה של לילה, שהיו לי לפני העולם הממשי, לפני הערות. ואז יאחזו הקליפות.

זה מה שקרה לדוד המלך כשהוא לקח את בת-שבע. ובגלל זה הוא לא בנה את בית המקדש. בדרוש האר"י, בשמואל א' ושמואל ב', הוא מסביר שדוד השקיע בבניין הממלכה הישראלית, שבע שנים בחברון, ביסס מה שביסס, הגיע לירושלים לבניין לאה, קומה ב', לעיר הקודש. הוא רצה לשאוף להצמיח קומה חדשה במלכות שלו, לפתוח את ירושלים, ירושלים של הלב. אבל הוא לא הבין שצריך לגדל את הקומה הרחלית, ולא פשוט להרכיב לאה על רחל. ואז היה עקבי לאה בראש רחל, ובזה הוא נפל בסיפור עם בת-שבע. אוריה החיתי היה השומר ששמר על הפרי, שעד שדוד לא יגדל אין לו שום גישה למרחב הזה. הוא הרג את השומר ששמר על עקבי לאה, על בת-שבע, וגרם לחזרה על חטא אדם הראשון. הגיבור השלושים ושבע של גיבורי דוד, ברשימה, זה אוריה החיתי. לאה גימטריא- עם הכולל, םם העקבים ללאה, זה שלושים ושבע בגימטריא. שם אוריה החיתי ישב, הוא היה אמור לשמור על השער. דוד לקח את השער בכח והפיל אותנו מחדש לחטא אדם הראשון. הוא לא זכה לבנות את בית המקדש.

זה נושא מורכב, הן ברמה הלאומית והן ברמה האישית. הירידה של תשע הספירות לגלות, והחזרה לציון ולשיבת הערות ולרצון לבנות, וההסתלקות של לאה, גורם מחנק מאוד גדול בנשמות. לשקוע בביצות, ובעבודה, ובציונות המתחדשת הלאומית, הפוליטית, המעשית, איפה האוויר לנשימה? איפה העולם הפנימי? אנשים שהם אנשי חיצוניות, אנשי מעשה, אנשים שבטבעם הם אנשים רחליים, זורמים עם זה, נהנים מזה, פורחים מזה, יש להם אנרגיות. אבל אנשי הנסתר, אנשי העולם הפנימי, הנשמות עצמן, מרגישות-איפה האוויר לנשום בסיפור הזה? איפה הלילה? יש פריחה של התבודדויות לילה, והצורך לייצר חסידות חדשה ארצישראלית שתעניק את האוויר שאין. אנחנו זקוקים לאוויר לנשימה, שיעזור לנו תוך כדי שאנחנו עובדים על המרחב הרחלי. אנחנו זקוקים לפעמים לאוויר לנשימה שהוא יהיה בתהליכי הדרך. במקרה הזה זה אפילו לא מקיפים לחלום, זה פשוט- חבל הצלה לפעמים.

לרמח"ל, יש תיאור מאוד יפה לזה. הוא מתאר את המצב הזה, שהגיעו ימות המשיח ואין לנו אוויר לנשום. העולם הפנימי סגור לנו. אנחנו רוצים לפתוח אותו מחדש. יש התעוררות רחלית, אבל רחל עצמה לא נמצאת בצורה מתוקנת, אנחנו לא חווים נחת בבית של חיי קודש ארצישראליים טבעיים. אנחנו בתהליכי עבודה, יש פתיחת רצון, יש פתיחת לב, אבל אין אוויר, אין גם לאה. אין גם עולם פנימי. אוי לי מיוצרי ואוי לי מיצרי.

זו השאלה שעולה בבוקר- באיזה מובן העולם הלילי ממשיך להיות רלוונטי. בין אם זה כמעניק אוויר, בין אם זה כמעניק אורות מקיפים, ומעצים את התפילין שלי. מה אני בעצם חולם בנקודת הערות של הלב, שזה תפילין של רחל. ובין אם זה באופק הצמיחתי העתידי, שבו אני רוצה לשאוף לא רק להקים את רחל בפלג גוף תחתון, אלא להקים את רחל שתהיה במלוא קומתה. תכיל ותעמיק גם עולם שיהיה בו רחל שנושאת יחד בחיים מלאים, חיים שלמים, אינטגרטיביים, שנושאים גם את העולם הלאתי בתוכו. בכל המרחבים של החיים שלנו, החברתיים, הזוגיים האישיים.

##  ייחוד כתר דרחל בבוקר

שער הכוונות - דרושי תפילין דרוש ה:
ודע כי הנקודה הי' הנז' היא בחי' הכתר שברחל והיא שרשית ועיקרית בה והט"ס האחרות הם התחתונות שמן החכמה שבה ולמטה ואלו הם הבאים לה בסוד תוספת כמבואר אצלינו ועיין היטב בברכת למשומדי' כו' כי שם נתבאר דרוש זה היטב וגם בברכת המפיל חבלי שינה כו' וגם בדרוש א' של תפילת ר"ה בברכ' אבות וצ"ע שם כי נראה שהוא הפך ממה שכתוב כאן אבל הנקו' הקטנה לבדה היא היושבת בבריאה ועולה בברכת אבות ובהקדמת ברכת אבות דשחרית דחול כתבתי הנלע"ד בזה

הכתר דרחל ירד בלילה, תשע הספירות הלכו ללאה, והנה באור הבוקר עלה כתר דרחל לאצילות.

והנה באור הבקר עלה הכת' דרחל באצילות ושאר הט"ס התחתונות ירדו למטה בבי"ע

תשע הספירות היו אצל לאה בלילה, הכתר ירד, ועכשיו בבוקר- והנה היא לאה, לאה מתקצרת, תשע הספירות שלה יורדות, עם הערות. דווקא עם הבוקר, דווקא התעוררות פרצוף רחל, הם עוזבות את לאה ויורדות לעולמות הבי"ע לגלות, והנקודה הכתרית עולה ויושבת עם הז"א.

ואז אותה נקודת הכתר דרחל להיותה שרש רחל ועצמות' לכן בעלותה באצילות יושבת עם ז"א פב"פ

זה יחוד כתרי. יחוד של פנים בפנים של הנקודות השורשיות. כנקודת רצון, נקודת לב. היא מתייחדת. ערות נקודת הבקשה הפנימית.

 ובפרט כי עתה נכנס בה אותו הרשימו שנסתלק ממנה בלילה כנז"ל וכמו שנבאר

בנקודת ציון כבר יש התעוררות של השכינה. נקודת הלב של כתר דרחל מתעוררת. נקודת הכתר של המלכות מתעוררת. נקודת הרצון לשיבת משיח בין מתעוררת. אבל התשע ספירות בינתיים יורדות למטה, ושם המלכות לא בדיוק מחוברת לנקודת הכתר שלה. עכשיו התשע ספירות האלה נמצאות בעולמות הבי"ע, ובצורך לייצר מלכות בעולמות הבי"ע. לברר אותה, לבנות אותה, לגדל אותה, להצמיח אותה בעולמות העשייה, בעולמות היצירה, בעולמות הבריאה של החיים. להופיע מלכות פה, בעולמות הבי"ע בינתיים. זה מה שאנחנו קולטים. אנחנו לא תמיד מודעים לזה שבעצם בעומק כבר נקודת הלב פועמת, והיא התעוררה, והתפילין כבר חוזרות לעמ"י, נקודת הפאר הפנימית, שצריך לזכור את הפאר הנסתר, כבר שבה, בעצם. זכור את הכתר, זה כבר נמצא, ההדר כבר שם. מי שמכיר את השיר של ז'בוטינסקי.